Eiesoortige liefdesdrama is vol kinkels | Netwerk24
Deur Terésa Coetzee 15 Februarie 2019 05:30
Met Zane Meas, Albert Maritz, Barbara-Marie Immelman, Stian Bam, Marco Spaumer, Crystal-Donna Roberts en meer. Tydsduur: 134 mins.
Daniel (Hendrik Cronjé) en Lisa (Elani Dekker) in die nuwe fliek Liewe Lisa.
Met Valentynsdag op die kalender is Liewe Lisa die ideale manier om die liefde in die lug te vier.
Dit is 'n eiesoortige drama met 'n interessante storielyn vol kinkels en draaie.
Daniel (Hendrik Cronjé) gradueer binnekort, maar hy is skielik deurmekaar en dit maak dat hy nie sy finale eksamen deurkom nie. In hierdie tyd raak hy in 'n liefdesdrama verstrengel met 'n ouer vrou (gespeel deur Barbara-Marie Immelman), 'n kortstondige passie wat hy baie later steeds berou.
Hy ontmoet vir Lisa (Elani Dekker), die dogter van 'n invloedryke besigheidsman (Albert Maritz), en raak verlief op haar. Die foute van sy verlede haal hom egter in en Daniel se lewe slaan 'n nuwe koers in saam met 'n leermeester en mentor Tom (Zane Meas.) Die ontwikkeling van die verhouding tussen Daniel en Tom is amper die sinvolste en geloofwaardigste deel van die hele fliek.
Zane Meas vertolk sy rol meesterlik, hoewel die res van die akteurs ook darem by hom kers vashou. Barbara-Marie Immelman is 'n geloofwaardige feeks en Delila, terwyl Hendrik Cronjé beslis 'n andersoortige held en hoofkarakter is wat hoe langer hoe meer vat op die kyker kry.
Die storie voel soms effe stadig, veral teen die einde wanneer mens eintlik net wil hê die twee hoofkarakters moet al die verskille oorkom en daarna vir altyd gelukkig saamleef.
Die draaiboek is deur Hendrik Cronjé geskryf en is geïnspireer deur die rolprent The Graduate (1967). Vanweë Hendrik se groot behoefte om sy eie rolprente te maak, het hy kragte saamgesnoer met sy broer, Johan T. Cronjé, en het hulle Liewe Lisa self vervaardig.